Într-un apartament mic, mirosul de țigară și de fum pare să te lovească încă de la intrare. Poate fi proaspăt sau poate să fie acumulat în timp. Indiferent de caz, vestea bună este că poți să scapi de ele. Află în continuare ce trebuie să faci pentru a te bucura din nou de miros proaspăt în imobil.
Mulți proprietari aleg să închirieze imobile la persoane nefumătoare, pentru ca acesta să nu prindă mirosuri neplăcute de nicotină și fum. Dacă se întâmplă însă, ca apartamentul tău să miroasă urât din cauza fumatului, nu trebuie să disperi. Există soluții pentru a remedia această problemă.
Iată câteva modalități sigure de a elimina mirosul de țigări și de fum dintr-un apartament de suprafață mică. Vor funcționa, fără îndoială! Sunt lucruri simple, pe care le poți face chiar tu. Nu ai nevoie să apelezi la ajutorul unui specialist pentru a remedia situația.
Pentru început, deschide toate ferestrele locuinței și, dacă dispui de un astfel de aparat, pornește ventilatorul de circulație pentru a elimina mirosul de fum proaspăt. Spală geamurile și curăță-le de orice reziduu de țigară care ar putea să fie lipit de ele.
Curățarea pereților va ajuta la îndepărtarea reziduurilor, mirosul din locuință devenind proaspăt. Este important să îi cureți mai întâi, apoi să decizi dacă este cazul să îi revopsești. Pentru spălare, folosește un amestec de o linguriță de detergent universal și un sfert de cană de oțet alb distilat per litru de apă caldă.
Curăță, de asemenea, podelele sau parchetul și covorul din locuință. Aspiră foarte bine carpetele, după ce presari pe ele bicarbonat de sodiu. Acest ingredient ajută la neutralizarea mirosurilor neplăcute.
Perdelele, pernele, covoarele mici, prosoapele și hainele pot prinde miros de țigară. Adună articolele și pune-le la mașina de spălat, folosind un detergent puternic. Unele articole pot necesita curățare chimică pentru a scăpa de mirosul neplăcut de țigară.
Curăță mobilierul tapițat, inclusiv tapițeria din piele. Dacă nu ai timp să faci o curățare temeinică, aspiră mobila și folosește un spray de împrospătare a țesăturilor. Adaugă și un purificator de aer în apartament. Acesta va elimina în timp mirosurile de țigară.
Dacă îți place mirosul de cafea, o poți folosi pentru a absorbi mirosul de țigară. Cafeaua conține azot, care ajută la neutralizarea mirosurilor din aer rapid. Umple boluri mici cu cafea și așază-le în apartament, acolo unde consideri că este nevoie. Sau apelează la uleiurile esențiale.
Nu în ultimul rând, aruncă gunoiul. Mulți obișnuiesc să golească scrumiera în el, caz în care coșul de gunoi devine urât mirositor și afectează calitatea aerului din casă. După ce arunci gunoiul, spală foarte bine coșul, pentru a îndepărta reziduurile de la interior, dar și de la exterior.